Document ID: 32006R0776

KOMISIJAS REGULA (EK) Nr. 776/2006
(2006. gada 23. maijs),
ar ko groza Eiropas Parlamenta un Padomes Regulas (EK) Nr. 882/2004 VII pielikumu attiecībā uz Kopienas references laboratorijām
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2004. gada 29. aprīļa Regulu (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (1), un jo īpaši tās 32. panta 5. punktu,
tā kā:
(1)
Regulā (EK) Nr. 882/2004 noteikti vispārējie uzdevumi, pienākumi un prasības Kopienas references laboratorijām pārtikas, barības un dzīvnieku veselības jomā. Kopienas references laboratorijas ir norādītas minētās regulas VII. pielikumā. Minētajā sarakstā ir ietvertas visas Kopienas references laboratorijas dzīvnieku barības un pārtikas aprites jomā, kas iepriekš bija norādītas citos tiesību aktos.
(2)
Kopienas references laboratoriju izraudzīšanai jāsniedz ieguldījums analīžu rezultātu augstas kvalitātes un vienveidīguma nodrošināšanā.
(3)
Kopienas references laboratorijām jāveic darbība visās jomās, kas saistītas ar dzīvnieku barības un pārtikas aprites tiesību aktiem un dzīvnieku veselības noteikumiem, jo īpaši jomās, kurās ir vajadzīgi precīzi analīžu un diagnostikas rezultāti.
(4)
Virknē nozaru, uz kurām attiecas Kopienas tiesību akti attiecībā uz pārtiku, dzīvnieku barību un dzīvnieku veselību, ir jāizraugās Kopienas papildu references laboratorijas jomās, kurās tādu vēl nav, jo īpaši, lai konstatētu mutes un nagu sērgu, brucelozi, Listeria monocytogenes, koagulāzes pozitīvus stafilakokus, Escherichia coli baktērijas, ieskaitot Verotoxigenic E. coli (VTEC). kampilobaktērijas, parazītus (jo īpaši Trichinella, Echinococcus, Anisakis), rezistenci pret mikrobiem, dzīvnieku izcelsmes proteīnu klātbūtni dzīvnieku barībā, pesticīdu atliekas, mikotoksīnu klātbūtni pārtikā un barībā, smagos metālus pārtikā un barībā, dioksīnus un PCB pārtikā un barībā un policikliskos aromātiskos ogļūdeņražus (PAO).
(5)
2005. gada jūlijā Komisija izziņoja uzaicinājumu izraudzīties un norīkot jaunas Kopienas references laboratorijas. Pieteikumu novērtēšana tika pabeigta 2005. gada decembrī, un rezultāti tika paziņoti attiecīgo dalībvalstu kompetentajām iestādēm. Ņemot vērā minēto novērtējumu, Komisija uzskata, ka ir lietderīgi norīkot par jaunajām Kopienas references laboratorijām veiksmīgākās kandidātes katrā jomā.
(6)
Tādēļ ir jāatjaunina konkrēta īpašā informācija attiecībā uz tām Kopienas references laboratorijām, kas minētas Regulas (EK) Nr. 882/2004 VII pielikumā.
(7)
Tādēļ attiecīgi jāgroza Regula (EK) Nr. 882/2004.
(8)
Šajā regulā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 882/2004 VII pielikumu aizstāj ar šīs regulas pielikumu.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 23. maijā

Labels: 17
7
0
6
18